text: Klar stjernehimmel i vinterferien
  08 februar 2014 kl. 13.10
  Når skyerne ligger for tungt hen over vinterferiens ægte nattehimmel, kan man få overblikket på Orion Planetarium.
  Er du blandt de syd- og sønderjyder, der har valgt at blive hjemme fra pisterne i vinterferien? Så kan du i stedet finde Venus på vinterhimlen og se de andre planeter og galakser fra kuplen i Orion Planetarium i Jels.
  På familieudflugten kan børnene bruge en feriedag på at bygge deres egen planet og se skøre, larmende og farvestrålende kemieksperimenter.
  I planetariets sal lærer de at finde rundt på årstidens nattehimmel. I februar er Jupiter, solsystemets største planet, meget tydelig.
  Planetariet, der er et videnscenter under Aarhus Universitet, har åbent alle dage i vinterferien.
  